تورکیه پرزیدنتی سؤزچوسو قالین، "قطره قارشی آتیلان آددیم‌لار حقیقتن نیسبت‌سیز و بو تحریم‌لر بحرانین حلّینه قاتقی تامین ائتمیر." دئیه بیلدیرمیش‌دیر.
پرزیدنت سؤزچوسو ایبراهیم قالین، دیلی سحر قزئتینده درج اولونان مقاله‌سینده، قطر و بعضی کؤرفز اؤلکه‌لری آراسیندا یاشانان بحرانین، اوچونجو هفته‌یه گیریلمه‌سینه باخمایا‌راق عینی شدتله داوام ائتدیگینی ایفاده ائتدی.
بحرانی حلّ ائتمه تلاشلاری‌نین، قارالاما کامپانیا‌لاری ایله جیدی ایقتیصادی و ژئوسیاسی عکس اولونما‌لاری اولان سیاسی تضییق‌لردن موتشکیل دؤنگونو هله قیرامادیغینا دقتی چکن قالین، اصلینده بو بحرانین کؤرفزدکی بؤلگه‌سل نیظامین نه قدر کؤو‌رک اولدوغونو و بؤلگه اؤلکه‌لری‌نین آوروپا و آمریکا ایله اولان علاقه‌سی‌نین ایستیقرارسیزلیغینی اورتایا قویدوغونو وورغولادی.
قطرین ترورو دستکلدیگی سوچلاماسینی رد ائده‌رک، اؤزونو بو موقعیتده تاپان هر اؤلکه‌نین ائده‌جگی کیمی آچیق دلیل‌لر گؤرمک ایستدیگی‌نین وورغولایان قالین، بئله داوام ائتدی:
"شبهه‌سیز اورتادا چوخ جیدی بیر اتهام وار. قطرلی مسئول‌لار بو ادعا‌لاری جیدی قبول ائدیر اما هله اؤزلرینی کؤرفزده، سوریه‌ده و یا باشقا یئرلرده فعالیت گؤسترن ترور تشکیلات‌لاری ایرتیباطلان‌دیران آچیق دلیل گؤره بیلمه‌دی‌لر. آیریجا قطره تطبیق اولونان بلوکادا عدالت‌لی اولمادیغینی، بین الخالق نورما‌لارا اویغون گلمدیگینی و مسلمان اؤلکه‌لر آراسین‌داکی دوستلوق و قارداش‌لیغی پوزدوغونو وورغولاییرلار. قطرین ترور تشکیلات‌لارینی دستکلدیگی ادعاسینی دستکله‌یه‌جک هر هانسی بیر دلیل اورتایا چیخمادیغی دوشونولسه بو اؤلکه‌نین طلب‌لری اولدوقجا مقبول. قطره قارشی آتیلان آددیم‌لار حقیقتن نیسبت‌سیز و بو تحریم‌لر بحرانین حلّینه قاتقی تامین ائتمیر. قطر حکومتی بلوکادان قالدیریلمادیغی مدتجه مذاکیره‌یه یاناشمایاجاغینی آچیقجا سؤیله‌دی. سعودی عربیستانی و بیرلشیک عرب امرلیک‌لری‌نین بو چاغیریشی نظره آلا‌راق دیالوق و مذاکیره مدتینی باشلاتماق اوچون بلوکاژی قالدیرما‌لاری لازیم‌دیر. "
قالین، بو مدتده کویت امیری‌نین ده گرگینلیگین آزالدیلماسی و بحرانین حلّی اوچون اهمیت‌لی بیر رول اوینادیغینی، بو تلاشی دستکلمک لازیم اولدوغونو، تورکیه‌نین ده بو نقطه‌ده کمکه حاضیر اولدوغونو بیلدیریب.
